สำนักงบประมาณ แจงรัฐบาลตั้งงบขาดดุลเพื่อกระตุ้นเศรษฐกิจที่ชะลอตัวมาอย่างต่อเนื่อง ส่วนงบก่อหนี้ผูกพันข้ามปี เป็นไปตามกรอบ
นายเดชาภิวัฒน์ ณ สงขลา ผู้อำนวยการสำนักงบประมาณ  สำนักนายกรัฐมนตรี ชี้แจงข้อวิจารณ์รัฐบาลบริหารประเทศแบบขาดวินัยทางการคลัง ว่าช่วงปี 2557 - 2558 เศรษฐกิจไทยประสบกับภาวะชะลอตัวอย่างต่อเนื่อง เป็นผลมาจากเศรษฐกิจโลกที่ชะลอตัว ส่งผลให้ภาคการส่งออกของไทยอยู่ในภาวะหดตัว การลงทุนภาคเอกชนมีอัตราการขยายตัวลดลงเนื่องจากความไม่มั่นใจในสถานการณ์ทางเศรษฐกิจ ประกอบกับการผลิตภาคเกษตรประสบปัญหาภัยแล้งและราคาผลผลิตการเกษตรในตลาดโลกตกต่ำ ทำให้กลไกหลักในการขับเคลื่อนเศรษฐกิจของประเทศ ทั้งภาคการส่งออก การลงทุนภาคเอกชน และการบริโภคภายในประเทศประสบปัญหา ไม่สามารถขับเคลื่อนเศรษฐกิจให้เดินหน้าต่อไปได้ จากสถานการณ์ดังกล่าว รัฐบาลจึงมีมาตรการใช้จ่ายเพื่อกระตุ้นเศรษฐกิจและการลงทุนอย่างต่อเนื่อง โดยเฉพาะการลงทุนโครงสร้างพื้นฐานด้านคมนาคมขนส่ง อาทิ รถไฟรางคู่และรถไฟฟ้า เพื่อสร้างความเชื่อมั่นให้ภาคเอกชนได้มีการต่อยอดการลงทุนจากภาครัฐ ซึ่งส่งผลให้เศรษฐกิจมีการฟื้นตัวและขยายตัวได้อย่างต่อเนื่อง รัฐบาลจัดทำงบประมาณขาดดุล  โดยปี 2559 ขาดดุลจำนวน 390,000 ล้านบาท ปี 2560 จำนวน 552,921.7 ล้านบาท และปี 2561 จำนวน 550,358 ล้านบาท ทั้งนี้ การจัดทำงบประมาณขาดดุลของรัฐบาลอยู่ภายใต้กรอบความยั่งยืนทางการคลังโดยสัดส่วนหนี้สาธารณะต่อ GDP อยู่ในช่วงร้อยละ 41.81 - 42.01 ซึ่งต่ำกว่าร้อยละ 60 ตามกรอบความยั่งยืนทางการคลังส่วนการก่อหนี้ผูกพันข้ามปีงบประมาณ ต้องดำเนินการตามมติคณะรัฐมนตรีเมื่อวันที่ 10 กุมภาพันธ์ 2552 เกี่ยวกับหลักเกณฑ์การก่อหนี้ผูกพันข้ามปีงบประมาณ โดยการก่อหนี้ผูกพันงบประมาณรายจ่ายข้ามปีงบประมาณ มีสัดส่วนไม่เกินร้อยละ 10 ของงบประมาณรายจ่ายประจำปี ตามประกาศคณะกรรมการนโยบายการเงินการคลังของรัฐ เรื่อง กำหนดสัดส่วนต่างๆ เพื่อเป็นกรอบวินัยการเงินการคลังของรัฐ พ.ศ. 2561 การก่อหนี้ผูกพันงบประมาณรายจ่ายข้ามปีงบประมาณ (ไม่รวมเงินนอกงบประมาณ และเงินสำรองเผื่อเหลือเผื่อขาด) ปี 2557 สัดส่วนร้อยละ 6.095 ปี 2558 สัดส่วนร้อยละ 6.947 ปี 2559 สัดส่วนร้อยละ 8.070 ปี 2560 สัดส่วนร้อยละ 8.007 ปี 2561 สัดส่วนร้อยละ 7.746 และปี 2562 สัดส่วนร้อยละ 8.854 รวมถึงงบผูกพันของกระทรวงกลาโหม สำหรับการจัดหายุทโธปกรณ์บางประเภทที่ต้องตั้งงบประมาณเป็นรายการผูกพัน เนื่องจากเป็นการจัดหาจากต่างประเทศซึ่งมีระยะเวลาในการเจรจาและเงื่อนไขในการดำเนินการจัดหา ทำให้การส่งมอบยุทโธปกรณ์ดังกล่าวเกินปีงบประมาณ ไม่สามารถดำเนินการแล้วเสร็จภายในปีงบประมาณได้